Babelscape/SREDFM huggingface dataset:
Εχέμμονας

Στην ελληνική μυθολογία με το όνομα Εχέμμονας (Εχέμμων) είναι γνωστός ένας από τους γιους του βασιλιά της Τροίας, του Πριάμου, που έλαβαν μέρος στον Τρωικό Πόλεμο. Ο Εχέμμονας σκοτώθηκε στον πόλεμο αυτό μαζί με τον αδελφό του Χρομίο από τον Διομήδη. Ο Εχέμμονας αναφέρεται στην "Ιλιάδα" (ραψωδία Ε, στίχοι 160 κ.ε.), αλλά και στη "Βιβλιοθήκη Απολλοδώρου" (Γ΄ 12, 5), όπου απαντάται με τη γραφή Εχέμων.

* Ο αστεροειδής 11887 Εχέμμων (11887 Echemmon), που ανακαλύφθηκε το 1990 και ανήκει στην Τρωική Ομάδα, ονομάσθηκε έτσι από τον μυθικό αυτό Τρώα.
Εχίος

Στην ελληνική μυθολογία με το όνομα Εχίος αναφέρονται τα ακόλουθα τρία πρόσωπα, όλα στην "Ιλιάδα" του Ομήρου:

# Ο πατέρας του Μηκιστέα ("Ιλιάδα", Θ 333 και Ν 422).
# Αχαιός πολεμιστής στον Τρωικό Πόλεμο, που σκοτώθηκε σε αυτόν από τον Πολίτη, τον γιο του Πριάμου (Ο 340).
# Πολεμιστής από τη Λυκία, γιος του Δαμάστορα. Ο Εχίος έλαβε μέρος στον Τρωικό Πόλεμο ως σύμμαχος των Τρώων και σκοτώθηκε σε αυτόν από τον Πάτροκλο μαζί με άλλους 8 συμπολεμιστές του (Π 416).
Σαμ Πέκινπα

Ο Σαμ Πέκινπα ("David Samuel "Sam" Peckinpah", 21 Φεβρουαρίου 1925 - 28 Δεκεμβρίου 1984) ήταν Αμερικανός σκηνοθέτης και σεναριογράφος. 

Αποτελούσε μέλος της γενιάς σκηνοθετών που κατά τη δεκαετία του 1960 δεν ακολούθησαν τους παραδοσιακούς κινηματογραφικούς κανόνες, τόσο σε τεχνικό όσο και σε αφηγηματικό επίπεδο. Το 1969 σκηνοθετεί την περίφημη «Άγρια Συμμορία» ("The Wild Bunch"). Η φήμη του κορυφώνεται, καθώς πλέον θεωρείται ένας από τους κύριους κινηματογραφιστές της δεκαετίας του '70. Η ρεαλιστικότητα των σκηνών δράσης και βίας, καθώς και η επαναπροσέγγιση του γουέστερν σαν κατηγορία με έναν πιο ατίθασο τρόπο αποτέλεσαν τα δύο κύρια χαρακτηριστικά του.
Ζέλεια

Η Ζέλεια ήταν μία αρχαία πόλη της Τρωάδας, στη Μικρά Ασία. Η Ζέλεια ήταν χτισμένη στους πρόποδες του βουνού Ίδη και στους μεταγενέστερους χρόνους ανήκε στην Κύζικο. Η Ζέλεια αναφέρεται στην "Ιλιάδα" ως συμμετέχουσα στον Τρωικό Πόλεμο (ραψωδία Β, στίχος 824, και ραψωδία Δ, στίχος 103):

"«Από της `Ιδης τες ποδιές οι Τρώες της Ζελείας, / πλούσιος λαός, που το βαθύ πίνει νερό του Αισήπου, / τ' αγόρι του Λυκάονος τους διοικούσ' ο θείος / ο Πάνδαρος, που έλαβε το τόξο από τον Φοίβον.»" (Β 824-827, μετάφραση Ι. Πολυλά).

Ο Αρριανός, στο έργο του "Αλεξάνδρου Ανάβασις", αναφέρει ότι πριν από τη Μάχη του Γρανικού οι Πέρσες σατράπες συγκάλεσαν συμβούλιο στη Ζέλεια, στο οποίο συζήτησαν πώς να αντιμετωπίσουν καλύτερα τον Μέγα Αλέξανδρο.
Μονζά Ροϊντεφό

Ο Μονζά Ροϊντεφό (Monja Roindefo Zafitsimilavo) είναι πολιτικός από τη Μαδαγασκάρη. Διορίστηκε στην πρωθυπουργία από τον αρχηγό της αντιπολίτευσης, Αντρί Ραζοελίνα, στις 7 Φεβρουαρίου του 2009 και απολύθηκε από τον ίδιο στις 11 Οκτωβρίου 2009. Μετά την ανάληψη της εξουσίας από την αντιπολίτευση, το Μάρτιο του 2009, ανέλαβε και επίσημα πρωθυπουργός. Ανήκει στο κόμμα Αποφασισμένη Νεολαία της Μαδαγασκάρης.
Henschel

Η "103" τον [[deutsche Bundesbahn|Σιδηροδρομων της Δυτικής Γερμανίας]].
thumb|200px|Φορτηγό Henschel το 1960.
thumb|200px|Λεωφορείο τρόλεϊ "HS 160 OSL" του 1962.

Η Henschel (πλήρες όνομα: «"Χένσελ και Υιοί"», γερμανικά: "Henschel & Sohn") ήταν βιομηχανία μηχανημάτων, οχημάτων και αεροσκαφών με έδρα το Κάσσελ της Γερμανίας. Η εταιρεία στις αρχές τις δεκαετίας του 1970 διασπάστηκε. Σήμερα ο τομέας των φορτηγών ανήκει στην Daimler και ο τομέας τον τραίνων στην καναδική Bombardier
Εχέπωλος

Στην ελληνική μυθολογία με το όνομα Εχέπωλος αναφέρονται τα ακόλουθα δύο διαφορετικά πρόσωπα στην "Ιλιάδα":

# Γιος του Θαλυσίου, ένας από τους Τρώες που έλαβαν μέρος στον Τρωικό Πόλεμο και σκοτώθηκε σε αυτόν από τον Αντίλοχο ("Ιλιάδα", Δ 458 κ.ε.). Πιο συγκεκριμένα, ο Αντίλοχος χτύπησε στην κορυφή της περικεφαλαίας τον Εχέπωλο με το ακόντιό του: "«το έμπηξε στο μέτωπον κι η χάλκιν' άκρη μέσα / επέρασε το κόκαλο κι έχασε αυτός το φως του / και ως πέφτει πύργος έπεσε στον φοβερόν αγώνα»" (Δ 460-462, μετάφρ. Ι. Πολυλά). Αμέσως μετά την πτώση, ο Ελεφήνορας έπιασε το σώμα του Εχεπώλου από τα πόδια για να το σύρει παράμερα από τη μάχη και να το σκυλεύσει, αλλά τον είδε ο Αγήνορας και τον σκότωσε.
# Γιος του Αγχίση από τη Σικυώνα. Αυτός ο Εχέπωλος, που ήταν πρώτος εξάδελφος του Πέλοπα, είχε χαρίσει δύο γρήγορα πουλάρια, την Αίθη και τον Πόδαργο, στον Μενέλαο και τον Αγαμέμνονα προκειμένου να μη συμμετάσχει μαζί τους στον Τρωικό Πόλεμο. Με αυτά τα άλογα έλαβε μέρος ο Μενέλαος στην αρματοδρομία που οργανώθηκε στη μνήμη του νεκρού Πατρόκλου (Ψ 294-299).
* Ο αστεροειδής 30708 Εχέπωλος (30708 Echepolos), που ανακαλύφθηκε το 1977 και ανήκει στην Τρωική Ομάδα, ονομάσθηκε έτσι από το πρώτο από το μυθικά αυτά πρόσωπα.
Μήνας

Ο Μήνας είναι ημερολογιακή μονάδα χρόνου, υποδιαίρεση του έτους. Η προέλευση και χρησιμοποίηση αυτής τις χρονικής περιόδου, με βάση την οποία μετρούσαν οι άνθρωποι τις ημέρες του χρόνου, εμφανίστηκε σύμφωνα με αρχαιολογικά ευρήματα από τους προϊστορικούς ακόμα χρόνους και σχετίζεται με τις φάσεις της σελήνης και τον σεληνιακό μήνα, που είναι περίπου 29.5 ημέρες.
Ένωση Ποδοσφαιρικών Σωματείων Αρκαδίας

Η Ένωση Ποδοσφαιρικών Σωματείων Αρκαδίας (Ε.Π.Σ.Α.) έχει την ευθύνη για το άθλημα του ποδοσφαίρου στο νομό Αρκαδίας. Η Ε.Π.Σ. Αρκαδίας έχει έδρα την πόλη της Τρίπολης και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.).

Βασικές διοργανώσεις της Ένωσης είναι το τοπικό ποδοσφαιρικό πρωτάθλημα και το Κύπελλο Ε.Π.Σ. Αρκαδίας, στο οποίο μετέχουν οι ομάδες των τοπικών κατηγοριών, τα σωματεία-μέλη της Ένωσης που αγωνίζονται χαμηλότερη εθνικού επιπέδου κατηγορία και οι ερασιτεχνικές ομάδες των μελών της Ένωσης που τυχόν αγωνίζονται στις επαγγελματικές κατηγορίες. Επίσης, η Ένωση διοργανώνει πρωταθλήματα εφήβων και παίδων και συγκροτεί τη Μικτή ΕΠΣ Αρκαδίας που συμμετέχει σε αγώνες με τις μικτές άλλων Ενώσεων.

Ο "πρωταθλητής Αρκαδίας" λαμβάνει μέρος στο ειδικό πρωτάθλημα της Ε.Π.Ο. για την άνοδο στη χαμηλότερη εθνικού επιπέδου κατηγορία. Ο "κυπελλούχος Αρκαδίας" αγωνίζεται στο Κύπελλο Ερασιτεχνών Ελλάδος. Η Ένωση απονέμει ετήσια έπαθλα στους καλύτερους σκόρερ και Κύπελλο Ήθους στις ομάδες με την καλύτερη βαθμολογία «ευ αγωνίζεσθαι» (fair play) της κάθε κατηγορίας.
Θερσίλοχος

Στην ελληνική μυθολογία με το όνομα Θερσίλοχος είναι γνωστός ένας Παίονας που έλαβε μέρος στον Τρωικό Πόλεμο ως σύμμαχος των Τρώων και σκοτώθηκε σε αυτόν από τον Αχιλλέα μαζί με άλλους έξι συμπατριώτες του στις όχθες του ποταμού Σκαμάνδρου. Ο Θερσίλοχος αναφέρεται σε δύο διαφορετικές ραψωδίες στην "Ιλιάδα" (Ρ 216, Φ 211).

* Με το όνομα Θερσίλοχος αναφέρεται και ένας «επώνυμος άρχοντας» των Αθηνών, που κατείχε το αξίωμα το 249-248 π.Χ.
* Ο αστεροειδής 11509 Θερσίλοχος (11509 Thersilochos), που ανακαλύφθηκε το 1990 και ανήκει στην Τρωική Ομάδα, πήρε το όνομά του από το μυθικό πρόσωπο.
March On, Bahamaland

March On, Bahamaland είναι ο εθνικός ύμνος της νησιωτικής χώρας Μπαχάμες. Συνθέτης είναι ο Τίμοθι Γκίμπσον, o οποίος έγραψε και τους στίχους. Καθιερώθηκε το 1973, όταν η χώρα απέκτησε την ανεξαρτησία της από το Ηνωμένο Βασίλειο.
Ένωση Ποδοσφαιρικών Σωματείων Αργολίδας

Η Ένωση Ποδοσφαιρικών Σωματείων Αργολίδας (Ε.Π.Σ.Α.) έχει την ευθύνη για το άθλημα του ποδοσφαίρου στο νομό Αργολίδας, στη γεωγραφικά κοντινή επαρχία Τροιζηνίας της Περιφερειακής ενότητας νήσων και στα νησιά Πόρος, Σπέτσες και Ύδρα. Η Ε.Π.Σ. Αργολίδας έχει έδρα το Ναύπλιο και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.).

Βασικές διοργανώσεις της Ένωσης είναι το τοπικό ποδοσφαιρικό πρωτάθλημα και το Κύπελλο Αργολίδας, στο οποίο μετέχουν οι ομάδες των τοπικών κατηγοριών, τα σωματεία-μέλη της Ένωσης που αγωνίζονται σε εθνικές ερασιτεχνικές κατηγορίες και οι ερασιτεχνικές ομάδες των μελών της Ένωσης που τυχόν αγωνίζονται σε επαγγελματικές κατηγορίες της Ελλάδας. Επίσης, η Ένωση διοργανώνει πρωταθλήματα εφήβων και παίδων και συγκροτεί τη Μικτή ΕΠΣ Αργολίδας που συμμετέχει σε αγώνες με τις μικτές άλλων Ενώσεων.

Ο "πρωταθλητής Αργολίδας" λαμβάνει μέρος στο ειδικό πρωτάθλημα της Ε.Π.Ο. για την άνοδο στη χαμηλότερη εθνικού επιπέδου κατηγορία. Ο "κυπελλούχος Αργολίδας" αγωνίζεται στο Κύπελλο Ερασιτεχνών Ελλάδος. Η Ένωση απονέμει ετήσια έπαθλα στους καλύτερους σκόρερ και Κύπελλο Ήθους στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.
Αλωάδες

Στην ελληνική μυθολογία με το γενικό όνομα Αλωάδες (Αλωάδαι ή Αλωίδαι) είναι γνωστοί οι δύο γιοί του Αλωέα και της Ιφιμεδείας (κόρης του αδελφού του Αλωέα, του Τρίοπα): ο Εφιάλτης και ο Ώτος. Αυτό σύμφωνα με την "Ιλιάδα" (ραψωδία Ε, στίχος 385) και άλλες πηγές. Ωστόσο, ο Υγίνος ("Fabulae" 25) και η "Οδύσσεια" (λ 305-319) αναφέρουν τους Αλωάδες ως γιους του θεού Ποσειδώνα και της Ιφιμεδείας, καθώς η Ιφιμέδεια είχε ερωτευθεί σφοδρά τον θεό της θάλασσας και πηγαίνοντας στην ακροθαλασσιά έπαιρνε νερό και το έχυνε στον κόλπο της για να μείνει έγκυος. Σε κάθε περίπτωση ο Ποσειδώνας ήταν πρόγονος των Αλωαδών, αφού ο Αλωέας ήταν γιος του Ποσειδώνα. Σύμφωνα με όλες τις πηγές πάντως, οι Αλωάδες ανατράφηκαν από τον Αλωέα σαν δικά του παιδιά.

Οι δύο Αλωάδες αναφέρονται ως τεράστιοι γίγαντες και ήρωες: τα υπερφυσικά αυτά όντα μεγάλωναν κάθε χρόνο μια οργιά στο ύψος και έναν πήχυ στο πλάτος: σε ηλικία 9 ετών είχαν ύψος 9 οργιές (δηλαδή πάνω από 15 μέτρα) και πλάτος 9 πήχεις. Η δύναμή τους ήταν τόση, ώστε κάποτε έδεσαν και κράτησαν επί 13 μήνες αιχμάλωτο τον ίδιο τον θεό του πολέμου, τον `Αρη, μέσα σε ένα μεγάλο χάλκινο δοχείο: "«και τότε ο πολεμόδιψος ο `Αρης θα εχανόταν, / η μητρυιά του αν του Ερμή δεν το 'λεγεν, η ωραία / Ηεριβοίη. Κι έκλεψεν αυτός τον `Αρη, οπόταν / εκόντευε ο σκληρός δεσμός να πάρει την πνοήν του.»" ("Ιλιάδα", Ε 388-391).
Βίτους Μπέρινγκ

Ο Βίτους Μπέρινγκ (12 Αυγούστου 1681 - 19 Δεκεμβρίου 1741) ήταν εξερευνητής, θαλασσοπόρος αξιωματικός του ρωσικού ναυτικού, δανικής καταγωγής. Στα 1725-30 υπό την ιδιότητα του αρχηγού της 1ης ρωσικής αποστολής, που ονομάσθηκε «1η αποστολή Καμτσάτκας» και με βοηθό το Ρώσο θαλασσοπόρο Αλεξέι Τσίρικωφ, περιέπλευσε τις ανατολικές ακτές της Καμτσάτκας, τη νότια και ανατολική ακτή της χερσονήσου Τσουχόσκι και μπήκε στον πορθμό που χωρίζει την Ασία από την Αμερική (Βερίγγειος Πορθμός) και στη συνέχεια ανακάλυψε το νησί Άγιος Λαυρέντιος κ.ά.

Στη 2η αποστολή Καμτσάτκας (1733-1743) είχε και πάλι την αρχηγία της αποστολής. Αυτή τη φορά έφτασε από τον ίδιο δρόμο στις ακτές της Βόρειας Αμερικής και στη συνέχεια ανακάλυψε μερικά νησιά, από τη συστάδα των Αλεουτίων. Το 1741 ανακάλυψε τα νησιά που προς τιμήν του ονομάστηκαν «Νήσοι του Κυβερνήτη». Πέθανε στο ένα από τα δύο νησιά που μαζί με μερικά μικρότερα αποτελούν την ομάδα αυτή των «νησιών του Κυβερνήτη», όπου είχε μείνει να ξεχειμωνιάσει (χειμώνας 1741). Στο νησί που πέθανε δόθηκε το όνομα του.

Το όνομα του φέρει επίσης και η ομώνυμη θάλασσα του ΒΑ τμήματος του Ειρηνικού ωκεανού (Βερίγγειος θάλασσα).
Σχολή Τεθωρακισμένων

μικρογραφία|240x240εσ|Έμβλημα Σχολής Τεθωρακισμένων
Η Σχολή Τεθωρακισμένων (ΣΤΘ) του Ελληνικού Στρατού υπάγεται στη διεύθυνση Ιππικού και Τεθωρακισμένων του ΓΕΣ.
Δημιουργήθηκε το 1945 αρχικά σε εγκαταστάσεις της περιοχής σταθμού Λαρίσσης στην Αθήνα. Μετά από διάφορες μετακινήσεις συγκροτήθηκε τελικά στο Γουδή, στη σημερινή έδρα της Ανώτατης Στρατιωτικής Διοίκησης Υποστήριξης Στρατού (πρώην Στρατιωτική Διοίκηση Αθηνών), και παρέμεινε εκεί ως τον Ιούλιο του 1975, όπου και μεταφέρθηκε μαζί με το ΚΕΤΘ (Κέντρο Εκπαίδευσης Τεθωρακισμένων) στον Αυλώνα, σε μια έκταση 7.5 χιλιάδων στρεμμάτων.

Αν και στον ίδιο χώρο με το ΚΕΤΘ, η Σχολή Τεθωρακισμένων είναι απόλυτα ανεξάρτητη με δική της Διοίκηση, εγκαταστάσεις και πρόγραμμα εκπαιδεύσεως. Στόχος η εκπαίδευση και η κατάρτιση στην τεχνική και τακτική τους Μονίμους και Εφέδρους Αξιωματικούς Τεθωρακισμένων και τους Μόνιμους Υπαξιωματικούς του Όπλου.
Ανδρέας Λαμπρόπουλος

:"Το λήμμα αναφέρεται στον πολιτικό. Για τον ποδοσφαιριστή με το ίδιο ονοματεπώνυμο, δείτε Ανδρέας Λαμπρόπουλος (ποδοσφαιριστής)."
:"Για προσωπικότητες με ίδιο επίθετο, δείτε: Λαμπρόπουλος"

Ο Ανδρέας Λαμπρόπουλος (1886 - 1960) ήταν Έλληνας νομικός και πολιτικός, που χρημάτισε υπουργός Γεωργίας από το 1950 έως το 1951 και διετέλεσε διοικητής της Αγροτικής Τράπεζας της Ελλάδος.
Αϊσέλ Τεϊμουρζαντέ

H Αϊσέλ Τεϊμουρζαντέ ("Aysel Teymurzadə", 25 Απριλίου 1989), γνωστή ως Αϊσέλ, είναι τραγουδίστρια της ποπ μουσικής και της ριθμ εντ μπλουζ από το Αζερμπαϊτζάν. 

Το 2009 επιλέχθηκε από τον İTV (κρατικό κανάλι του Αζερμπαϊτζάν) να εκπροσωπήσει τη χώρα της στο Διαγωνισμό Τραγουδιού Eurovision σε ντουέτο με τον Άρας. Ο τίτλος του τραγουδιού ήταν "Αlways" και κατέκτησε τελικά την τρίτη θέση.
Μάρκος Πόρκιος Κάτων

Ο Μάρκος Πόρκιος Κάτων ο Υτικαίος ("Marcus Porcius Cato Uticensis", 95 π.Χ. – 12 Απριλίου 46 π.Χ.), κοινώς γνωστός ως Κάτων ο Νεότερος για να τον διακρίνουν από τον προπάππου του, τον Κάτωνα τον πρεσβύτερο, ήταν Ρωμαίος πολιτικός προς το τέλος της Ρωμαϊκής Δημοκρατίας και υποστηρικτής της Στωικής φιλοσοφίας. Ήταν ένας διακεκριμένος ρήτορας, που έχει μείνει στην ιστορία για το πείσμα του και την επιμονή του (ειδικά στη μακρά διαμάχη του με τον Ιούλιο Καίσαρα) καθώς και την ηθική του ακεραιότητα και τη διάσημη αποστροφή του για την πανταχού παρούσα διαφθορά εκείνης της περιόδου.
Αμπντελατίφ Φιλαλί

Ο Αμπντελατίφ Φιλαλί (αραβικά: عبد اللطيف الفلالي) (26 Ιανουαρίου 1928 – 20 Μαρτίου 2009) ήταν Μαροκινός πολιτικός και διπλωμάτης, που υπηρέτησε στην πρωθυπουργία του κράτους από το 1994 ως το 1998. Σταδιοδρόμησε επί βασιλείας του Χασάν Β΄. Ο γιος του, Φουάτ, είναι πρώην σύζυγος της πριγκίπισσας Λάλα Μέριεμ του Μαρόκου, κόρης του αποβιώσαντος βασιλέα Χασάν Β΄ και μεγαλύτερη αδερφή του βασιλιά Μοχάμετ ΣΤ΄.
Αγιοσοφίτες

Με την προσωνυμία Αγιοσοφίτες αποκαλούνταν οι κληρικοί που ιερουργούσαν στον Ναό της Αγιάς Σοφιάς στην Κωνσταντινούπολη, σε αντιδιαστολή με εκείνους που ιερουργούσαν στον επίσης μεγάλο ναό των Αγίων Αποστόλων, οι οποίοι αποκαλούνταν Αγιαποστολίτες.

Οι Αγιοσοφίτες, σύμφωνα με την «έκθεση της Βασιλείου τάξεως» του Πορφυρογέννητου, διακρίνονταν ανάλογα με το βαθμό τους και το έργο που επιτελούσαν σε Πρεσβυτέρους, Διακόνους και Διακόνισσες, υποδιακόνους, αναγνώστες, ψάλτες και πυλωρούς ή οστιαρίους. Οι Αγιοσοφίτες είχαν εν προκειμένω ιδιαίτερο οργανισμό, πρότυπα του οποίου υφίστανται μέχρι σήμερα στο «Τυπικό της Εκκλησίας».

Προϊστάμενος των Πρεσβυτέρων ήταν ο Πρωτοπαπάς (ή Πρωτόπαπας) της Μεγάλης Εκκλησίας ο οποίος χαρακτηριζόταν «"έκδικος και πρώτος του βήματος"» και έφερε τα «δευτερεία» του αρχιερέως. Πρόκειται για τον σημερινό αρχιερατικό επίτροπο. Τον Πρωτόπαπα ακολουθούσε ο Δευτερεύων των Πρεσβυτέρων, ο «εισοδεύων τους ιερείς», υπεύθυνος για την ευταξία εντός του ναού. Αυτόν ακολουθούσε ο ρήτωρ που ερμήνευε τις γραφές· πρόκειται για τον σημερινό ιεροκήρυκα.

Προϊστάμενος των Διακόνων ήταν ο Δευτερεύων των Διακόνων, ο σημερινός αρχιδιάκονος. Μετά απ΄ αυτόν ακολουθούσε ο προϊστάμενος των ψαλτών, ο λεγόμενος Πρωτοψάλτης, θέση την οποία κατείχαν οι δύο «δομέστικοι» των δύο χορών, του δεξιού και αριστερού. Αυτούς ακολουθούσε ο «άρχων των κοντακίων» που ήταν ο προϊστάμενος των αναγνωστών καλούμενος ιδιαίτερα και «πριμμικήριος των αναγνωστών» ή «πρωτοκανόναρχος». Τέλος, προϊστάμενος των πυλωρών ήταν ο «πρώτος οστιάριος», ο οποίος και κρατούσε τις θύρες στις χειροτονίες.

Άλλοι εκκλησιαστικοί τίτλοι που απαντώνταν στην Αγία Σοφία ήταν του ρεφενδαρίου, του ναρθηκοφόρου, του στράτωρος (= ιπποκόμος του Πατριάρχη), του διποτάτου του ιερού ναού κ.ά.
Αγρός αίματος

thumb|200px|O Αγρός αίματος σήμερα
Ο επονομαζόμενος Αγρός Αίματος, ή χωρίον αίματος και αραμαϊκά "ακελδαμά" είναι βιβλική τοποθεσία, που σήμερα προσδιορίζεται, πλησίον των τειχών της Ιερουσαλήμ την οποία αναφέρει ο Ευαγγελιστής Ματθαίος (ΚΖ΄:1-11).

Πρόκειται για τον τόπο όπου, κατά την ευαγγελική αφήγηση, μετά την υπό του Ισκαριώτη , επιστροφή των τριάκοντα αργυρίων στους Εβραίους αρχιερείς, αυτοί προκειμένου να μη τα ξαναβάλουν στο "κορβανά" (=ταμείο του ναού) επειδή αποτελούσαν ήδη αντίτιμο αίματος εκ προδοσίας, ""συμβούλιον δὲ λαβόντες ἠγόρασαν ἐξ αὐτῶν τὸν ἀγρὸν τοῦ κεραμέως εἰς ταφὴν τοῖς ξένοις, δι'ὸ ἐκλήθη ὁ ἀγρὸς ἐκεῖνος ἀγρὸς αἵματος ἕως τῆς σήμερον". Ο δε αναφερόμενος κεραμέας ήταν είτε κάποιος κεραμοποιός, ή κάποιος που πρόσφερε χώμα για κεραμουργία.

Παρά τα παραπάνω στις "Πράξεις των Αποστόλων"" (α΄ 18-19), παρατίθεται η πληροφορία ότι τον αγρόν αυτόν αγόρασε ο ίδιος ο Ιούδας ο Ισκαριώτης από τον κεραμέα, όμως συνέβη να βρει εκεί τραγικό θάνατο, όταν και ξεχύθηκαν τα σπλάχνα του από την κοιλιά του. Εξ αυτού και ονομάσθηκε ο αγρός "ακελδαμά" που σημαίνει στην αραμαϊκή ""αγρός αίματος"".

Σημειώνεται ότι η ακριβής τοποθεσία αυτού μέχρι τον 4ο αιώνα δεν ήταν σαφής. Ο μεν συγγραφέας Ιερώνυμος το τοποθετούσε στα ΝΑ. της πόλης, ο δε ιστορικός Ευσέβιος "εν τη Αιλία εν βορείοις του όρους Σιών". Σήμερα σύμφωνα με αρχαία παράδοση τοπογραφικά ο αγρός αυτός φέρεται να βρισκόταν επί της κατηφορικής πλευράς της κοιλάδας του Ενώμ, όπου και η νοτιοδυτική τάφρος των τειχών της Ιερουσαλήμ η οποία και έφθανε μέχρι το ανατολικό σημείο της κοιλάδας των Κέδρων. 
Σήμερα στο σημείο συμβολής των δύο αυτών κοιλάδων βρίσκεται το Μοναστήρι του Αγίου Ονούφριου πίσω από το οποίο και προς δυτική κατευθυνση βρίσκεται αγρός μικρής έκτασης με μικρό σπήλαιο που φέρει ίχνη αγιογραφιών. Κατά την επικρατέστερη άποψη θεωρείται ο τόπος αυτός ο αναφερόμενος από τον ευαγγελιστή ως αγρός αίματος. Μάλιστα πιστεύεται ότι σ΄ αυτό το μικρό υφιστάμενο σπήλαιο είχαν καταφύγει οι μαθητές, "Απόστολοι", του Ιησού Χριστού "διά τον φόβον των Ιουδαίων".

Γύρω απ΄ αυτό το χώρο αρχικά θάπτονταν μοναχοί και προσκυνητές μέχρι τον 16ο αιώνα. Επειδή είχε παρατηρηθεί ότι η αποσύνθεση των νεκρών στο χώμα εκείνο γίνονταν πολύ γρήγορα, (πιστεύονταν και σε δύο μόλις ημέρες), η Αγία και Αυτοκράτειρα Ελένη διέταξε να μεταφέρουν τέτοιο χώμα με πολλά πλοία προκειμένου μ΄ αυτό να επιστρωθεί το νεκροταφείο της Ρώμης.
Φαρζίν φακρ Γιασερί

O Φαρζίν φακρ Γιασερί (Περσικά:فرزین فخر یاسری, γεννημένος το 1954 στο Λανγκαρούντ του Ιράν) είναι ένας Ιρανός σουρεαλιστής ζωγράφος, συγγραφέας και ποιητής. Μία από τις πιο διάσημες ιστορίες του φέρει το όνομα "Ανοιχτά μάτια ενός νεκρού σκύλου". Ζει και εργάζεται στο Λανγκαρούντ.
Κλεάνθης

Ο Κλεάνθης ο Άσσιος (από την Άσσο της Τρωάδος, 330 π.Χ. - 232 π.Χ.) ήταν αρχαίος Έλληνας στωικός φιλόσοφος. Υιός του Φανίου, υπήρξε μαθητής, επί 19 ολόκληρα έτη, και, εν τέλει, διάδοχος του Ζήνωνα, ως ο δεύτερος κατά σειρά δάσκαλος της Αρχαίας Στοάς. Πρώην πυγμάχος αθλητής, έφθασε στην Αθήνα γύρω στο έτος 282, με μόνον 4 δραχμές στο πουγκί του, όπου σπούδασε Φιλοσοφία υπό τον κυνικό Κράτητα αλλά κυρίως υπό τον Ζήνωνα επί 14 πλήρη έτη, όντας υποχρεωμένος, κατά την παράδοση, να κερδίζει τα προς το ζην με νυκτερινή εργασία αρτεργάτου ή άντληση ύδατος για λογαριασμό ενός κηπουρού. Λέγεται ότι οι Αθηναίοι πολίτες, παρατηρώντας ότι ήταν υγιής και δυνατός και παρευρίσκετο ανελειπώς στις παραδόσεις του Ζήνωνος, παρά το ότι δεν είχε φανερούς οικονομικούς πόρους, τον παρέπεμψαν στον Άρειο Πάγο, κατά τα νόμιμα της πόλεως, ώστε να εξηγήσει από πού αντλούσε τα προς το ζην. Όταν κατέθεσαν υπέρ του ο κηπουρός για λογαριασμό του οποίου αντλούσε νερό και η γυναίκα στον αλευρόμυλο και φούρνο της οποίας εργαζόταν, οι δικαστές συγκινήθηκαν σε τέτοιον βαθμό για την αφοσίωσή του στην Φιλοσοφία, ώστε ψήφισαν να του χορηγηθούν τιμής ένεκεν δέκα μναι από το ταμείο της πόλεως (ο Ζήνων, δεν του επέτρεψε ωστόσο να δεχθεί το χρηματικό βραβείο). 
Ο Κλεάνθης ήταν άνθρωπος μεγάλης σωματικής ρώμης (κάποιοι τον αποκαλούσαν «Δεύτερο Ηρακλέα») και εξαιρετικά πνευματώδης (απάντησε κάποτε σε κάποιον που τον είχε αποκαλέσει «γάιδαρο» ότι μόνον αυτός θα μπορούσε να σηκώσει το.. σαμάρι του Ζήνωνος). Υπήρξε μία αξιοσέβαστη προσωπικότητα, πλήρης πνευματικότητας και λέγεται μάλιστα ότι, στα βαθιά του γεράματα, σε ηλικία 99 ετών, ήταν αυτός ο ίδιος που έδωσε τέλος στη ζωή του, παύοντας να λαμβάνει οποιαδήποτε τροφή όπως πιθανόν και ο δασκαλός τού, Ζήνων, (πολύ αργότερα, η Ρωμαϊκή Σύγκλητος έστησε προς τιμήν του φιλοσόφου αυτού, ένα άγαλμά του στην ιδιαιτέρα πατρίδα του, Άσσο). Τον διαδέχτηκε μετά από 32ετή σχολαρχεία ο μαθητής του Χρύσιππος από τους Σόλους.
Ατμομηχανή

<br>

Η "Ρουκέτα" ("Rocket") του [[Τζορτζ Στίβενσον]], μια από τις πρώτες ατμομηχανές για τρένα, που κατασκευάστηκε το 1829. Η συγκεκριμένη βρίσκεται στο Μουσείο Επιστημών του Λονδίνου
εναλλ.=Boulton & Watt Steam Engine|δεξιά|μικρογραφία|343x343εσ|Η Ατμομηχανή των Boulton & Watt, 1784.Γενικά ως ατμομηχανή χαρακτηρίζεται οποιαδήποτε μηχανή χρησιμοποιεί την ενέργεια και πίεση του ατμού προκειμένου να παράγει έργο.
Νίκος Σκιαδάς

Ο Νίκος Ε. Σκιαδάς (Άγιος Βλάσιος Τριχωνίδας, 1920 - Αθήνα, 2003) ήταν Έλληνας τυπογράφος, ιστοριογράφος, ταξιδιωτικός και παιδικός συγγραφέας.

Ο Σκιαδάς έμαθε τα πρώτα γράμματα στο δημοτικό σχολείο Αμπελίων. Τελείωσε το γυμνάσιο στο Αγρίνιο, αλλά ο Πόλεμος του 1940, η Κατοχή και ο Εμφύλιος δεν του επέτρεψαν να σπουδάσει. Μετά τον πόλεμο, εργάστηκε ως τυπογράφος στην Αθήνα. 

Παράλληλα με την εργασία του ως τυπογράφος, ο Σκιαδάς καταπιάστηκε με τα συνδικαλιστικά και την ιστορία της τυπογραφίας. Το 1966, κυκλοφόρησε το "Χρονικό της τυπογραφίας" σε έκδοση του Σωματείου Τυπογράφων της Αθήνας. Ο τόμος αυτός αποτέλεσε τη βάση για το τρίτομο έργο του "Το χρονικό της ελληνικής τυπογραφίας" (1976–1983), στο οποίο περιγράφεται η ιστορία της ελληνικής τυπογραφίας από το 1476 έως και το 1909. 

Αν και έζησε κυρίως στην Αθήνα, σε όλη του τη ζωή παρέμεινε συνδεδεμένος με την πατρώα του γη. Συνεργάστηκε με την "Aιτωλοακαρνική Εγκυκλοπαίδεια" του Γιάννη Κουφού, ενώ υπήρξε ο πρώτος συντάκτης της εφημερίδας "Αχελώος" του Πολιτιστικού Συλλόγου Αγιοβλασιτών Αθήνας. Συνεργάστηκε επίσης με τα περιοδικά "Νέα Εστία", "Σύγχρονα θέματα", "Φθιώτις", "Στερεά Ελλάς", "Ξενία", "Δημοκρατικός Συναγερμός" και "Τα Κυνηγετικά Νέα". 

Ο Σκιαδάς έγραψε επίσης ταξιδιωτικά και παιδικά βιβλία. Το βιβλίο του "Δέκα παιδιά" βραβεύθηκε από την Γυναικεία Λογοτεχνική Συντροφιά το 1967 με το βραβείο ταξιδιωτικού μυθιστορήματος εις μνήμην Κώστα Ελευθερουδάκη. Το ίδιο βιβλίο κυκλοφόρησε το 1987 διασκευασμένο για παιδιά με τον τίτλο "Δέκα μικροί ταξιδιώτες". 

Ο αδελφός του, Βασίλης Σκιαδάς, ήταν υπίλαρχος στον ΕΛΑΣ και τραυματίστηκε βαριά στην μάχη της Αμφιλοχίας το 1944. Γι' αυτόν ο Νίκος Σκιαδάς έγραψε το βιβλίο "Καπετάν Επαμεινώνδας" (1989). Το τελευταίο βιβλίο του Νίκου Σκιαδά, ένας τυπογραφικός οδηγός με τίτλο "Για την τυπογραφική δεοντολογία", κυκλοφόρησε το 1992.
Χέλμουτ Νιούτον

Ο Χέλμουτ Νιούτον ("Helmut Newton", 31 Οκτωβρίου 1920 - 23 Ιανουαρίου 2004) ήταν Γερμανός φωτογράφος, που ασχολήθηκε κυρίως με τη φωτογραφία μόδας και τη γυμνή φωτογράφηση. Από το 1974 οι φωτογραφίες του πρωτοστατούν σε γνωστά περιοδικά μόδας, ενώ συνεργάστηκε επίσης και με ανδρικά περιοδικά.
Σταμάτης Τσαρουχάς

Ο Σταμάτης Τσαρουχάς είναι Έλληνας σκηνοθέτης και σεναριογράφος, με σπουδές στη Σχολή Κινηματογράφου Σταυράκου στην Αθήνα και στο National Film School του Λονδίνου ως επισκέπτης σπουδαστής. Αρχικά μπήκε στο χώρο της διαφήμισης και της τηλεόρασης, όπου εργάστηκε ως διευθυντής φωτογραφίας αλλά γρήγορα μεταπήδησε στον κινηματογράφο. Έχει γράψει και σκηνοθετήσει κινηματογραφικές ταινίες μεγάλου μήκους, πολλές από τις οποίες έχουν διακριθεί, ενώ παράλληλα σκηνοθέτησε πολλά δημιουργικά ντοκιμαντέρ για την ελληνική κρατική τηλεόραση με διάφορες εταιρείες παραγωγής. Διετέλεσε μέλος των Διοικητικών Συμβουλίων της Εταιρίας Σκηνοθετών, του Ελληνικού Κέντρου Κινηματογράφου και του Γνωμοδοτικού Συμβουλίου Κινηματογραφίας του Υπουργείου Πολιτισμού. Το 2005 εξελέγη Πρόεδρος των Ανεξαρτήτων Παραγωγών Οπτικοακουστικών Έργων(ΣΑΠΟΕ), το 2013 Γ.Γραμματέας της Εταιρείας Ελλήνων Σκηνοθετών(Ε.Ε.Σ.), το 2013 Πρόεδρος του Οργανισμού Συλλογικής Διαχείρισης και Προστασίας των Δικαιωμάτων των Παραγωγών Κινηματογραφικών έργων "ΕΡΜΕΙΑΣ".
Βεγγαλική γλώσσα

Η Βεγγαλική γλώσσα (ΔΦΑ: /bɛŋˈɡɔːli/, ή Μπάνγκλα (/bɑːŋlɑː/, ) ή Μπενγκάλι, είναι η γλώσσα η οποία χρησιμοποιείται κατά κύριο λόγο στην περιοχή της Βεγγάλης, η οποία αποτελείται από την χώρα του Μπανγκλαντές και τις επαρχίες της Δυτικής Βεγγάλης, Τρίπουρα και νοτίου Άσαμ της Ινδίας. Η γραφή της γίνεται με το Βεγγαλικό αλφάβητο, και είναι η εθνική γλώσσα του Μπανγκλαντές και η 2η σε αριθμό ομιλητών στην Ινδία.Έχοντας περίπου 250 εκατομμύρια άτομα που την χρησιμοποιούν ως μητρική γλώσσα, και περίπου 300 εκατομμύρια ομιλητές παγκοσμίως, είναι η 7η περισσότερο χρησιμοποιούμενη γλώσσα διεθνώς βάσει των γηγενών ομιλητών της, και 11η ως προς τον συνολικό αριθμό ομιλητών.
Χαρά Σασαγιάννη

Η Χαρά Σασαγιάννη ήταν Ελληνίδα αθλήτρια. Υπήρξε πολυσύνθετη πρωταθλήτρια Ελλάδος και μεσογειονίκης στο στίβο τη δεκαετία του ’60. Κατέκτησε 33 πανελλήνιες νίκες και κατέρριψε 28 πανελλήνια ρεκόρ.
Χορστ Βέσελ

Ο Χορστ Βέσελ ("Horst Ludwig Wessel", 9 Οκτωβρίου 1907 - 23 Φεβρουαρίου 1930) ήταν Γερμανός ακτιβιστής, αξιωματικός της παραστρατιωτικής οργάνωσης Στουρμαμπτάιλουνγκ (SA ή "Τάγματα εφόδου") και, ύστερα από τον βίαιο θάνατό του, ένας από τους «ήρωες» - «μάρτυρες» των Εθνικοσοσιαλιστών. Το ποίημά του "Die Fahne hoch" (Ψηλά τη σημαία) έγινε γνωστό ως "Horst Wessel Lied" και αποτέλεσε δεύτερο ύμνο της Γερμανίας, μαζί με την πρώτη στροφή του Γερμανικού Εθνικού ύμνου από το 1933 έως το 1945.
L'Aube Nouvelle

L'Aube Nouvelle (H Αυγή Μιας Νέας Ημέρας) είναι ο εθνικός ύμνος του Μπενίν. Συνθέτης και στιχουργός είναι ο Ζιλμπέρ Ζαν Ντανιόν (Gilbert Jean Dagnon). Ο ύμνος καθιερώθηκε όταν η χώρα έγινε ανεξάρτητη από τη Γαλλία, το 1960.
Επίδαμνος

Η Επίδαμνος είναι αρχαία πόλη, που ιδρύθηκε το 627 π.Χ. ως αποικία των Κερκυραίων στις ιλλυρικές ακτές και η οποία σήμερα ανήκει στην Αλβανία και ονομάζεται Δυρράχιο. Αν και αποικίστηκε κυρίως από Κερκυραίους πολίτες, αρχηγός της αποικίας ήταν ένας Κορίνθιος, ο Φαλίας ο γιος του Ερατοκλείδη. Αυτό είχε γίνει προς τιμή της αρχικής μητρόπολης, αφού η Κόρινθος ήταν μητρόπολη της Κέρκυρας. Η πόλη της Επιδάμνου έγινε γνωστή για τις εμπορικές δραστηριότητές της, αλλά κυρίως για το γεγονός ότι οι διαμάχες της αποτέλεσαν μια από τις σημαντικότερες αφορμές για το ξέσπασμα του Πελοποννησιακού Πολέμου.
Διεθνές Αεροδρόμιο Δουβλίνου

Το Διεθνές Αεροδρόμιο Δουβλίνου (ιρλανδικά: "Aerfort Bhaile Átha Cliath") (IATA: DUB, ICAO: EIDW), είναι ο μεγαλύτερος διεθνής αερολιμένας της Δημοκρατίας της Ιρλανδίας. Βρίσκεται στο προάστιο Κόλινσταουν, περίπου 10 χιλιόμετρα βορείως του κέντρου της πρωτεύουσας. Αποτελεί το πρώτο σε επιβατική κίνηση αεροδρόμιο της χώρας με 23,3 εκατομμύρια επιβάτες το 2007, ενώ είναι η βάση τόσο του εθνικού αερομεταφορέα της Ιρλανδίας Air Lingus όσο και της ιδιωτικής εταιρείας χαμηλού κόστους Ryanair. 

Από το αεροδρόμιο του Δουβλίνου εκτελούνται πτήσεις προς τις περισσότερες ευρωπαϊκές πρωτεύουσες, καθώς και προς έξι πόλεις των Ηνωμένων Πολιτειών Αμερικής (Νέα Υόρκη-Κέννεντυ, Σαν Φρανσίσκο, Ουάσινγκτον, Ορλάντο, Σικάγο Ο'Χάρε, Φιλαδέλφεια). Η μεγαλύτερη επιβατική κίνηση παρουσιάζεται στη διαδρομή Δουβλίνο-Λονδίνο η οποία εξυπηρετείται από 50 πτήσεις καθημερινώς. Παρά την αυξημένη κίνηση επιβατών ο αερολιμένας του Δουβλίνου διαθέτει μόλις έναν τερματικό σταθμό, ενώ από το 2005 έχει ξεκινήσει η κατασκευή του δεύτερου τερματικού που αναμένεται να ολοκληρωθεί το 2010.
Αερόπης

Κατά την Ελληνική Μυθολογία ο Αερόπης, ή και "Αέροπος" ήταν γιος της κόρης του Κηφέα Αερόπης και του θεού Άρη.

Σύμφωνα με τους περί αυτόν μύθους, επειδή η μητέρα του η Αερόπη πέθανε κατά τον τοκετό, νεογέννητο βρέφος αυτός θήλαζε, με τη βοήθεια του ολύμπιου πατέρα του, άφθονο γάλα από τους μαστούς της νεκρής μητέρας του.<br>
Στο μύθο ακριβώς αυτόν οφείλεται και το επίθετο "αφνειός" που σημαίνει άφθονος, με το οποίο και επικαλούνταν τον θεό Άρη οι αρχαίοι Αρκάδες.

Επίσης με το όνομα Αερόπης φέρεται και ένας αργοναύτης που είχε λάβει μέρος στην Αργοναυτική εκστρατεία, που φέρονταν γιος του Κηφέα και πατέρας του Βασιλέως της Τεγέας Εχέμου.
Σοφία Σωτηρίου

Η Σοφία Σωτηρίου είναι Ελληνίδα ηθοποιός και συγγραφέας, Διδάκτορας της Σχολής Ανθρωπιστικών Επιστημών και Πολιτισμικών Σπουδών στο Πανεπιστήμιο Πελοποννήσου. Γεννήθηκε στις Σέρρες, είναι πτυχιούχος του Αριστοτελείου Πανεπιστημίου Θεσσαλονίκης (Θεολογική Σχολή), απόφοιτος Σχολής Θεάτρου (Γ.Ροντίδη) με σπουδές στη Θεατρική Αγωγή- Εργαστήριο Τέχνης & Λόγου (Π.Τ.Δ.Ε-Εθνικό και Καποδιστριακό Πανεπιστήμιο Αθηνών) και διπλωματούχος μεταπτυχιακής ειδίκευσης(M.Α) του Α.Π.Θ Αριστοτελείου Πανεπιστημίου.Τακτικό μέλος της Ένωσης Σεναριογράφων Ελλάδας(Ε.Σ.Ε), του Σωματείου Ελλήνων Ηθοποιών(Σ.Ε.Η) και των οργανισμών «ΑΘΗΝΑ΄», «ΔΙΟΝΥΣΟΣ», ΟΣΔΕΛ. Έχει γράψει μυθιστορήματα, σενάρια για κινηματογράφο και τηλεόραση, θεατρικά έργα, ενώ παράλληλα εργάστηκε ως ηθοποιός.
Μοχάμετ Τακί

O Μοχάμετ Τακί (20 Φεβρουαρίου 1936 - 6 Νοεμβρίου 1998) ήταν πρόεδρος των Κομορών από τις 25 Μαρτίου του 1996 ως τον θάνατό του, το 1998. Καταγόταν από την Μεγάλη Κομόρα και υπηρέτησε σε υπουργικά αξιώματα τη δεκαετία του 1970. Το 1992 έγινε πρωθυπουργός και το 1995 υπηρέτησε ως προσωρινός πρόεδρος για βραχύβια θητεία.
Αεροφωτογραφία

Ως αεροφωτογραφία χαρακτηρίζεται γενικά οποιαδήποτε φωτογραφία της γήινης επιφάνειας (ξηράς ή θάλασσας) που έχει ληφθεί από αέρος, δηλαδή από πτητικό μέσο, (αεροπλάνο, ελικόπτερο, αερόθερμο κ.λπ.). Ανάλογα της διεύθυνσης του σημείου λήψης προς τον ορίζοντα αυτή διακρίνεται σε κατακόρυφη, κεκλιμένη και πλάγια αεροφωτογραφία. 

Για πρώτη φορά λήψη αεροφωτογραφίας έγινε το 1858 από αερόστατο από τον Φελίξ Τουρνασόν (ο επονομαζόμενος Ναντάρ) και συγκεκριμένα πάνω από το Πετί Μπισέτρ στη Γαλλία. Κατά τη διάρκεια του Α' Παγκοσμίου Πολέμου έγιναν πάμπολλες πτήσεις, στρατιωτικού χαρακτήρα, ειδικά για φωτογραφική αναγνώριση περιοχών. Στη διάρκεια του μεσοπολέμου η χρήση της αεροφωτογραφίας για ειρηνικούς σκοπούς άρχισε να επεκτείνεται σε πολλούς τομείς εναέριας έρευνας, όπως στη χαρτογραφία, τοπογραφία, στις μετακινήσεις ζώων, εκθέσεις φυσικών καταστροφών κ.τ.λ.

Για τη λήψη των αεροφωτογραφιών κατασκευάστηκαν ειδικοί τύποι φωτογραφικών μηχανών με μεγάλη εστιακή απόσταση και εύρος πεδίου, με αυτόματο μηχανισμό εκτύλιξης και έκθεσης μεγάλου μήκους φιλμ έτσι, ώστε η λήψη να είναι συνεχής. Στη διάρκεια του Β' Παγκοσμίου Πολέμου η τεχνική της αεροφωτογράφησης βελτιώθηκε σε πολύ μεγάλο βαθμό κάνοντας ακόμα χρήση και υπέρυθρων ακτίνων, ειδικών υπερευαίσθητων φιλμς (όπως στη χλωροφύλλη) που μπορούσαν να αναδεικνύουν θέσεις αρμάτων ή πυροβόλων μέσα σε δάσος ή πάσης φύσεως εγκαταστάσεων που καλύπτονταν με μέσα παραλλαγής (καμουφλάζ). 

right|thumb|200px|Αεροφωτογραφία της περιοχής του Ναγκασάκι πριν την ρίψη της ατομικής βόμβας
Τόσο δε μεγάλη ήταν η εξέλιξη της αεροφωτογραφίας, ώστε, τελικά, κατασκευάστηκαν ή διασκευάστηκαν και ειδικά αεροπλάνα για τέτοια δραστηριότητα, που ονομάζονται "αεροφωτογραφικά". Τα εν λόγω αεροπλάνα είναι επιπρόσθετα εφοδιασμένα και με άλλες ειδικές συσκευές μαγνητοφώνησης, που καταγράφουν επιπλέον και τις παρατηρήσεις των χειριστών κατά τη διάρκεια της λήψης, καθώς και με φωτοβολίδες μεγάλης φωτιστικής έντασης για νυκτερινές λήψεις, όπως π.χ. σε περιπτώσεις έρευνας και διάσωσης στη θάλασσα, σε απόκρημνες περιοχές κ.τ.λ.

Στην Ελλάδα η αναγκαιότητα της αεροφωτογράφησης οδήγησε, το 1956, στην δημιουργία ειδικής μοίρας αεροφωτογραφικών αεροσκαφών, της 384η Τακτικής Μοίρας Αναγνώρισης (ΤΜΑ), εφοδιασμένης με αεροπλάνα Republic RF-84F Thunderflash.

Σήμερα η αεροφωτογραφία εξελισσόμενη αποτελεί ιδιαίτερο μέσο της κατασκοπείας, που εκτελείται από τηλεκατευθυνόμενα (μη επανδρωμένα) αεροσκάφη. Παράλληλα αποτελεί και μέσον προηγμένων αυτοκατευθυνόμενων ή τηλεκατευθυνόμενων βλημάτων (βομβών) εύρεσης και αναγνώρισης στόχων. Τέτοιες βόμβες με χρήση αεροφωτογραφιών χρησιμοποιήθηκαν κατά τον βομβαρδισμό της Λιβύης από αμερικανικά αεροσκάφη, στη δεκαετία του 1980, κατά τον αποκλεισμό της Σύρτης.

* Εξέλιξη της αεροφωτογραφίας είναι η αεροβιντεοσκόπηση, η τεχνική της οποίας είναι παρόμοια με αυτή της αεροφωτογράφησης. Εκτελείται, κύρια, από ειδικούς δορυφόρους, εφοδιασμένους με ειδικής κατασκευής βιντεοκάμερες και η λήψη εικόνων, ακόμη και από ενδεικτικό ύψος 20 χλμ. είναι εκπληκτική.
Θοώτης

Στην ελληνική μυθολογία με το όνομα Θοώτης είναι γνωστός ο κήρυκας του Μενεσθέα, αρχηγού των Αθηναίων κατά τον Τρωικό Πόλεμο. Ο Θοώτης αναφέρεται στην "Ιλιάδα" (Μ 342 κ.ε.): "«Κι έστειλ' ευθύς στον Αίαντα τον κήρυκα Θοώτην: / Θοώτη, εδώ τον Αίαντα πετάξου να καλέσεις... / ...ότι φρικτός αφανισμός σ' ολίγο εδώ θα γίνει... / ...Είπε και δεν παράκουσεν ο κήρυξ εις τον λόγον, / των χαλκοφράκτων Αχαιών εδιάβηκε το τείχος, / εστήθη εμπρός στους Αίαντας και προς εκείνους είπε... »".
Θόη

Στην ελληνική μυθολογία με το όνομα Θόη (από το επίθετο "θοή", που σημαίνει γρήγορη, ευκίνητη) είναι γνωστή και μία από τις 50 Νηρηίδες, δηλαδή τις θυγατέρες του Νηρέα και της Ωκεανίδας Δωρίδος, καθώς και μία από τις Ωκεανίδες (τα δύο πρόσωπα μπορεί να ταυτίζονται). Η Θόη είναι μία από τις 32 Νηρηίδες που αναφέρονται στην "Ιλιάδα" του Ομήρου (ραψωδία Σ, στίχος 40), ότι ήρθαν να θρηνήσουν μαζί με τη Θέτιδα από βάθη της θάλασσας στην ακτή της Τρωάδας για τον μελλοντικό θάνατο του γιου της Αχιλλέα.
Θυμβραίος

Στην ελληνική μυθολογία με το όνομα Θυμβραίος είναι γνωστός ένας από τους Τρώες που έλαβαν μέρος στον Τρωικό Πόλεμο. Ο Θυμβραίος σκοτώθηκε σε αυτό τον πόλεμο από τον Διομήδη με λόγχη. Ο Θυμβραίος αναφέρεται στην "Ιλιάδα" (ραψωδία Λ, στίχος 320): "«Είπε και από την άμαξαν με λόγχην τον Θυμβραίον / στην γην εβρόντησε νεκρόν...»" (μετάφραση Ι. Πολυλά).
Θράσιος

Στην ελληνική μυθολογία με το όνομα Θράσιος είναι γνωστός ένας Παίονας που έλαβε μέρος στον Τρωικό Πόλεμο ως σύμμαχος των Τρώων και σκοτώθηκε σε αυτόν από τον Αχιλλέα μαζί με άλλους έξι συμπατριώτες του στις όχθες του ποταμού Σκαμάνδρου. Ο Θράσιος αναφέρεται στην "Ιλιάδα" (ραψωδία Φ, στίχος 210).
Θόωσα

Στην ελληνική μυθολογία με το όνομα Θόωσα είναι γνωστή μία από τις Νύμφες, θυγατέρα του Φόρκυ και της Κητούς. Η Θόωσα αναφέρεται στην "Οδύσσεια" (ραψωδία α, στίχος 71), καθώς ήταν η μητέρα (από τον θεό της θάλασσας Ποσειδώνα) του Κύκλωπα Πολυφήμου: "«...Η Θόωσα τον έκαμε η νεράιδα / κόρη του Φόρκυνα, άρχοντα του αστέρευτου πελάγου, / σε μια σπηλιά σαν πλάγιασε σιμά στον Ποσειδώνα»" (α 71 κ.ε., μετάφραση Ζ. Σίδερη). Η Θόωσα μνημονεύεται και ως μία από τις Νηρηίδες.
Παγκόσμιο Κλασικό του Μπέιζμπολ

Το Παγκόσμιο Κλασικό του Μπέιζμπολ (World Baseball Classic - WBC) αποτελεί μια διεθνή διοργάνωση του μπέιζμπολ, η οποία διεξήχθη για πρώτη φορά το έτος 2006. Διοργανώνεται από την Διεθνή Ομοσπονδία Μπέιζμπολ (IBAF). Συστάθηκε από την Major League Baseball (MLB), και την Οργάνωση των Αθλητών του Major League (MLBPA) και επίσης από άλλες διεθνείς οργανώσεις του αθλήματος. Η Ιαπωνία κατέκτησε το 2ο Παγκόσμιο Κλασικό του Μπέιζμπολ, στις 23 Μαρτίου του 2009, για δεύτερη συνεχή φορά.
Το WBC είναι το πρώτο διεθνές τουρνουά για εθνικές ομάδα με τη συμμετοχή επαγγελματιών παικτών από συλλόγους πρώτης κατηγορίας (major leagues) ανά τον κόσμο.
Ιαμενός

Στην ελληνική μυθολογία με το όνομα Ιαμενός (που δεν πρέπει να συγχέεται με τον Ιάλμενο) είναι γνωστός ένας από τους Τρώες που έλαβαν μέρος στον Τρωικό Πόλεμο. Ο Ιαμενός, που όρμησε μαζί με άλλους 5 πολεμιστές του Ασίου στο τείχος των Αχαιών κατά τον πόλεμο αυτό, σκοτώθηκε από τον Λεοντέα με ακόντιο. Ο Ιαμενός αναφέρεται στην "Ιλιάδα" (ραψωδία Μ, στίχοι 139 και 193).
Ιάνασσα

Στην ελληνική μυθολογία με το όνομα Ιάνασσα είναι γνωστή μία από τις 50 Νηρηίδες, δηλαδή τις θυγατέρες του Νηρέα και της Δωρίδας. 

Η Ιάνασσα είναι μία από τις 32 Νηρηίδες που αναφέρονται στην "Ιλιάδα" ότι ήρθαν να θρηνήσουν μαζί με τη Θέτιδα από τα βάθη της θάλασσας στην ακτή της Τρωάδας για τον μελλοντικό θάνατο του γιου της Αχιλλέα.
Ιθαιμένης

Στην ελληνική μυθολογία με το όνομα Ιθαιμένης είναι γνωστός ένας κάτοικος της Λυκίας που ήταν πατέρας του Σθενελάου, πολεμιστή στον Τρωικό Πόλεμο που σκοτώθηκε από τον Πάτροκλο. Ο Ιθαιμένης αναφέρεται στην "Ιλιάδα" (ραψωδία Π, στίχος 586): "«Και του Ιθαιμένους τον υιόν με πέτραν εις τον σβέρκον / κτύπησε τον Σθενέλαον...»" (μετάφραση Ιακώβου Πολυλά).
Γκάλμο Ουίλιαμς

Ο Γκάλμο Ουίλιαμς (Galmo Williams) είναι πολιτικός από τα νησιά Τερκς και Κέικος , πρωθυπουργός (Premier) από τις 23 Μαρτίου του 2009 ως τον Αύγουστο του ίδιου χρόνου,οπότε καθαιρέθηκε από την βρετανική κυβέρνηση. Πρώην υπουργός στην κυβέρνηση του Μάικλ Μίσικ, διαδέχθηκε τον τελευταίο μετά την παραίτησή του.
Ικετάονας

Στην ελληνική μυθολογία με το όνομα Ικετάονας (Ικετάων) είναι γνωστός ένας Τρώας πρίγκηπας, γιος του βασιλιά της Τροίας Λαομέδοντα και αδελφός του βασιλιά Πριάμου. Ο Ικετάονας, που ήταν πατέρας του Μελανίππου, αναφέρεται στην "Ιλιάδα" (ραψωδία Γ, στίχος 147 και ραψωδία Υ, στ. 238), όπου χαρακτηρίζεται ως "«βλάστημα του Άρη»" και "«κακό του Άρη θρέμμα»" αντίστοιχα (μετάφραση Ι. Πολυλά).
Ιάχη

Στην ελληνική μυθολογία με το όνομα Ιάχη (από το ρήμα "ιάχω" = κραυγάζω, φωνάζω, πρβλ. και την αρχαία και σημερινή λέξη «ιαχή») είναι γνωστή μια από τις Νύμφες που απάρτιζαν την ακολουθία της Περσεφόνης και έπαιζαν μαζί της. Η Νύμφη Ιάχη αναφέρεται στον Ομηρικό "«`Υμνο στη Δήμητρα»", και συγκεκριμένα στον στίχο 419.
Σπαρτακιάδα

Σπαρτακιάδα (ρωσικά: Спартакиада) αρχικά ονομάζονταν τοπικοί ή διεθνείς αγώνες, στους οποίους μετείχαν εργαζόμενοι αθλητές. Πριν το Β΄ Παγκόσμιο Πόλεμο, οι Διεθνείς Σπαρτακιάδες διεξάγονταν τις ίδιες χρονιές με τους Ολυμπιακούς Αγώνες, ώστε να τονίζεται η αντίθεση με τον αριστοκρατικό χαρακτήρα των Ολυμπιακών Αγώνων. 

Μεταπολεμικά με τον όρο «Σπαρτακιάδα» καθιερώθηκε να αποκαλούνται μια σειρά από αθλητικές διοργανώσεις που διεξάγονταν στη Σοβιετική Ένωση και στα υπόλοιπα σοσιαλιστικά κράτη. Οι Σπαρτακιάδες έπαψαν να τελούνται μετά τη διάλυση της Σοβιετικής Ένωσης και την ανατροπή του ανατολικού μπλοκ.
Κρήνη του Σαπιοκάραβου

Η Κρήνη του Σαπιοκάραβου (ιταλικά: "Fontana della Barcaccia") βρίσκεται στην πόλη της Ρώμης και συγκεκριμένα στην Πιάτσα ντι Σπάνια, στη βάση της διάσημης Σκαλινάτα. Ανήκει στην τεχνοτροπία του μπαρόκ και κατασκευάστηκε το 1627-28. Οφείλει το όνομά της στο πρωτότυπο σχήμα της, αυτό μιας μισοβυθισμένης βάρκας από τα πλαϊνά της οποίας κυλά νερό σε μία λεκάνη.

Την κρήνη παρήγγειλε στον Πιέτρο Μπερνίνι ο Πάπας Ουρβανός Η', σε ανάμνηση μιας φοβερής πλημμύρας του ποταμού Τίβερη το 1598. Αξιοσημείωτα, όταν αποσύρθηκαν τα νερά, παρά τη μεγάλη απόσταση από την κοίτη του ποταμού, βρέθηκε στο σημείο εκείνο μια βάρκα. Ο Πιέτρο Μπερνίνι εργάστηκε με φροντίδα για την ολοκλήρωση του έργου του, υποβοηθούμενος από τον γιο του, Τζιαν-Λορέντσο. 

Προκειμένου να κατασκευαστεί η κρήνη δόθηκαν με ευφυή τρόπο λύσεις σε διάφορα προβλήματα, με κυριότερο αυτό της χαμηλής πίεσης του νερού, το οποίο παρέχει η Άκουα Βέρτζινε. Λόγω της εγγύτητας του υδραγωγείου αυτού, η συγκεκριμένη κρήνη είναι η πρώτη που τροφοδοτείται με νερό. Ως αποτέλεσμα η πίεση του νερού δεν επαρκεί για να δημιουργηθούν εντυπωσιακοί πίδακες νερού. Επίσης ήταν απαραίτητο να ενταχθεί το έργο αρμονικά στο περιβάλλον του, κάτι που λύθηκε δίνοντάς του αφενός τη μορφή βάρκας και αφετέρου καθιστώντας το συμμετρικό (η πλώρη και η πρύμνη είναι ολόιδιες). Τέλος, το οικόσημο με τον ήλιο και τις μέλισσες είναι χαρακτηριστικά του Οίκου των Μπαρμπερίνι, μέλος του οποίου ήταν και ο Ουρβανός Η'.
Ελένη Θεοχάρους

Η Ελένη Θεοχάρους (Αμίαντος Λεμεσού, 24 Ιουνίου 1953) είναι Ελληνοκύπρια πολιτικός και ποιήτρια. Είναι πρόεδρος της Αλληλεγγύης από τον Νοέμβριο του 2015. Έχει διατελέσει ευρωβουλευτής στο Ευρωπαϊκό Κοινοβούλιο και βουλευτής στην Εκλογική Περιφέρεια Λεμεσού εκλεγμένη με τον ΔΗΣΥ.
Νοσηλευτική

εναλλ.=Αξιωματικός νοσηλευτικής εξετάζει νήπιο. Ναυτικό νοσοκoμείο Yokosuka|πλαίσιο|δεξιά|240x240εσ
Η Νοσηλευτική αποτελεί εξειδικευμένη τέχνη και επιστήμη, που ασκείται από τους επιστήμονες του χώρου, δηλαδή τους νοσηλευτές. Αποτελεί μία πολύπλοκη επιστημονική δραστηριότητα,η οποία απευθύνεται στον άνθρωπο, την οικογένεια και το κοινωνικό σύνολο σε όλες τις καταστάσεις υγείας και ασθένεια με σκοπό τη πρόληψη, διατήρηση και αποκατάσταση της υγείας σε όλο το φάσμα των φυσιολογικών βιοψυχοκοινωνικών λειτουργιών της. Αποτελεί "αδερφή" επιστήμη με την ιατρική, όμως οι δύο επιστήμες αν και μοιράζονται πολλά κοινά είναι ανεξάρτητες μεταξύ τους. 

Η άσκηση της Νοσηλευτικής βασίζεται στην έρευνα και το ενδιαφέρον της εστιάζεται στη διατήρηση και προαγωγή της υγείας και την πρόληψη της ασθένειας στα άτομα, τις οικογένειες και την κοινότητα. Προωθεί την αυτοφροντίδα, την ανεξαρτησία και τον σεβασμό της προσωπικότητας,των δικαιωμάτων των ανθρώπων,ενώ συγχρόνως παρέχει επιμελημένη επιστημονική φροντίδα σε περιπτώσεις ασθένειας. Επιδιώκει την απόκτηση κάθε νέας θεωρητικής γνώσης και τεχνογνωσίας με σκοπό τη συνεχή προσαρμογή της Νοσηλευτικής Επιστήμης στην ταχύτατα αναπτυσσόμενη γνώση με προσανατολισμό τόσο την πρόληψη όσο και την θεραπευτική αντιμετώπιση των προβλημάτων υγείας των πολιτών. 

Η φύση του επαγγέλματος απαιτεί από τον επαγγελματία να διαθέτει υψηλό αίσθημα ευθύνης, αποδοχής του κοινωνικού του ρόλου, ανιδιοτέλεια, δίκαιη αντιμετώπιση κάθε περίπτωσης, συναισθηματική ωριμότητα και σταθερότητα, υπομονή, αποφασιστικότητα και ψυχική αντοχή. Το επάγγελμα του νοσηλευτή δεδομένης της ευθύνης του για την υγεία και τη ζωή των ανθρώπων, απαιτεί αυξημένη κοινωνική ευαισθησία και οξυδέρκεια.
Ρομπέρτο Σαβιάνο

Ο Ρομπέρο Σαβιάνο είναι Ιταλός δημοσιογράφος και συγγραφέας.

Γεννήθηκε στις 22 Σεπτεμβρίου του 1979 στην Νάπολι όπου σπούδασε φιλοσοφία. Ξεκίνησε να εργάζεται ως δημοσιογράφος το 2002 γράφοντας σε διάφορα περιοδικά μεταξύ των οποίων το "Diario", το "Sud" και το "Il Manifesto" και συμμετείχε στην ερευνητική ομάδα του Παρατηρητηρίου για την Καμόρα και την Παρανομία. 

Το 2006 εκδόθηκε το βιβλίο του "Γόμορρα" ("Gomorra") στο οποίο ο Σαβιάνο αποκάλυψε και κατήγγειλε τις εγκληματικές δραστηριότητες της Καμόρα. Το βιβλίο αυτό είχε πολύ μεγάλο αντίκτυπο όχι μόνο στην Ιταλία, όπου πούλησε πάνω από 1,8 εκατομμύρια αντίτυπα και κέρδισε διάφορα βραβεία όπως το βραβείο "Viareggio-Repaci", αλλά και παγκοσμίως αφού μεταφράστηκε και κυκλοφόρησε σε περισσότερες από σαράντα γλώσσες, μεταξύ των οποίων και στα ελληνικά. Το γεγονός αυτό είχε ως αποτέλεσμα να αρχίσουν οι απειλές από την Καμόρρα κατά της ζωής του Ρομπέρτο Σαβιάνο. Η κατάσταση έγινε πολύ χειρότερη για τον Σαβιάνο μετά τη δημόσια εκ μέρους του καταγγελία σε συγκεντρωση στο Casal di Principe τον Οκτώβριο του 2006, τεσσάρων μελών της Καμόρρα,μεταξύ των οποίων και του επικεφαλής του Clan dei Casalesi, του Francesco Bidognetti. Τότε και καθώς οι απειλές έγιναν περισσότερες και σοβαρότερες, ο υπουργός εσωτερικών Τζουλίανο Αμάτο έδωσε εντολή ο Σαβιάνο να βρίσκεται υπό συνεχή αστυνομική προστασία. Στις 20 Οκτωβρίου του 2008 έξι συγγραφείς και διανοούμενοι, βραβευμένοι με το βραβείο Νόμπελ (Ορχάν Παμούκ, Ντάριο Φο, Γκίντερ Γκρας, Μιχαήλ Γκορμπατσώφ, Ντέσμοντ Τούτου και Ρίτα Λεβί Μονταλτσίνι) υπέγραψαν και δημοσίευσαν μια έκκληση προς την ιταλική κυβέρνηση στην οποία αφού ανέφεραν ότι ο αγώνας κατά της Καμόρρα είναι αγώνας για τη δημοκρατία και αφορά όλους τους πολίτες και όχι μόνο τον Ρομπέρτο Σαβιάνο και την ιταλική αστυνομία, έθεσαν τους εαυτούς τους στο πλευρό του συγγραφέα και ζήτησαν από την ιταλική κυβέρνηση να προστατέψει με κάθε τρόπο τη ζωή του.

Σήμερα ο Ρομπέρτο Σαβιάνο συνεχίζει να ζει υπο αστυνομική προστασία ενώ συνεργάζεται με τις εφημερίδες L'Espresso και La Repubblica στην Ιταλία και με την El Pais στην Ισπανία και τις Die Zeit και Der Spiegel στη Γερμανία. Το βιβλίο του Γόμορρα έγινε ταινία με σκηνοθέτη τον Ματέο Γκαρόνε και βγήκε στις ιταλικές αίθουσες στις 16 Μαΐου του 2008. Κέρδισε το Μεγάλο Βραβείο της Επιτροπής στο Φεστιβάλ των Καννών το ίδιο έτος και προτάθηκε από την ANICA (Italy 's Association of the Cinematic and Audovisual Industry) για το Όσκαρ ξενόγλωσσης ταινίας χωρίς όμως τελικά να είναι υποψήφια.
Ερυθρά Αθλητική Διεθνής

H Διεθνής Ομοσπονδία των Ερυθρών Αθλητικών και Γυμναστικών Ενώσεων ("International Association of Red Sports and Gymnastics Associations"), γνωστή ως Ερυθρά Αθλητική Διεθνής ("Red Sport International" ή "RSI") ή "Sportintern" δημιουργήθηκε στις 23 Ιουλίου 1921 με την υποστήριξη της Κομμουνιστικής Διεθνούς ("Comintern") με σκοπό την προώθηση των σπορ και της γυμναστικής σε κομμουνιστική βάση.
Νοσηλευτής

μικρογραφία|Αξιωματικός νοσηλευτικής πολεμικού ναυτικού ΗΠΑ, εξετάζει νήπιο. Ναυτικό νοσοκoμείο YokosukaΟ Νοσηλευτής / ρια είναι επιστήμονας που ασκεί την νοσηλευτική επιστήμη. Αποτελεί ένα από τα αρχαιότερα καταγεγραμμένα επαγγέλματα στην ανθρώπινη ιστορία. Σήμερα εργάζεται είτε αυτόνομα, είτε σε συνεργασία μαζί με άλλους επαγγελματίες υγείας (ιατρούς, φυσικοθεραπευτές, λογοθεραπευτές, εργοθεραπευτές, βοηθούς νοσηλευτές, μαίες κ.α.) και ασχολείται με την προαγωγή, τη διατήρηση και την επαναφορά της ανθρώπινης υγείας, καθώς και με την αντιμετώπιση επειγουσών ιατρικών και νοσηλευτικών καταστάσεων. 

Επιπροσθέτως, ασχολείται με την καθημερινή και λεπτομερή φροντίδα των ατόμων που πάσχουν από κάποια οξεία ή χρόνια πάθηση λαμβάνοντας υπόψη την προσωπικότητα κάθε ατόμου, καθώς και τα ψυχολογικά, κοινωνικά, οικονομικά και πολιτισμικά χαρακτηριστικά του. Τέλος, ασχολείται με την υγιεινή και προαγωγή υγείας τόσο στην κοινότητα, όσο και σε τομείς δημόσιας υγείας, καθώς επίσης και με την διεξαγωγή έρευνας για την προαγωγή των επιστημών υγείας και της νοσηλευτικής επιστήμης.

Οι Νοσηλευτές πρέπει:

# Να διαθέτουν υψηλό επίπεδο θεωρητικών γνώσεων, δεξιοτήτων και αναλόγων διαθέσεων απαραιτήτων για την άσκηση της Νοσηλευτικής επιστήμης.
# Να είναι επιδέξιοι επαγγελματίες ικανοί να εργαστούν αποτελεσματικά σε όλα τα επίπεδα περίθαλψης στην Πρωτοβάθμια, Δευτεροβάθμια και Τριτοβάθμια φροντίδα Υγείας.
# Να είναι πρόθυμοι και ικανοί να συνεχίσουν την επαγγελματική τους εξέλιξη με τον συνεχή εμπλουτισμό τόσο των θεωρητικών γνώσεων όσο και των δεξιοτεχνιών μέσω της κριτικής προσέγγισης της καθημερινής πράξης και της συνεχούς διεργασίας μάθησης, καθ' όλη τη διάρκεια της καριέρας τους, δεν σταματούν να μελετούν, να ενημερώνονται και να εκπαιδεύονται στις εξελίξεις και στα νέα δεδομένα της επιστήμης και της ειδικότητας τους.
# Να επιδιώκουν την ανάπτυξη της εκπαίδευσης και άσκησης της Νοσηλευτικής επιστήμης στο υψηλότερο δυνατό επίπεδο.
Η φύση του επαγγέλματος απαιτεί από τον επιστήμονα νοσηλευτή να διαθέτει υψηλό αίσθημα ευθύνης, αποδοχής του κοινωνικού του ρόλου, ανιδιοτέλεια, δίκαιη αντιμετώπιση κάθε περίπτωσης, συναισθηματική ωριμότητα και σταθερότητα, υπομονή, αποφασιστικότητα και ψυχική αντοχή. Το επάγγελμα του νοσηλευτή δεδομένης της ευθύνης του για την υγεία και τη ζωή των ανθρώπων, απαιτεί αυξημένη κοινωνική ευαισθησία και οξυδέρκεια.

Οι νοσηλευτές θεωρούνται παγκοσμίως ως το πιο ηθικό, ανιδιοτελές και ειλικρινές επάγγελμα στην συνείδηση του πληθυσμού βάση ερευνών, ενώ συχνά η νοσηλευτική δεν χαρακτηρίζεται ως απλό επάγγελμα, αλλά ως λειτούργημα.

Οι νοσηλευτές οφείλουν να ακολουθούν σε όλη τους την επαγγελματική και επιστημονική σταδιοδρομία πιστά τον Κώδικα Νοσηλευτικής Δεοντολογίας.
Γρηγόριος Ζευγώλης

210px|right|thumb|Γρηγόριος Ζευγώλης, "Εύα"
Ο Γρηγόριος Ζευγώλης (Αθήνα, 1886 – Αθήνα, 20 Φεβρουαρίου 1950) ήταν Έλληνας γλύπτης και ζωγράφος, με καταγωγή από τη Νάξο.
Σοσιαλιστική Εργατική Αθλητική Διεθνής

Η Σοσιαλιστική Εργατική Αθλητική Διεθνής (γερμ.: "Sozialistische Arbeiter Sport Internationale", "SASI") ήταν ένας διεθνής σοσιαλιστικός αθλητικός οργανισμός με έδρα τη Λουκέρνη της Ελβετίας. Ιδρύθηκε το 1920 από έξι εθνικές ομοσπονδίες με 1.000.000 μέλη συνολικά. Επίσημα ονομαζόταν Διεθνής Ομοσπονδία Αθλητισμού και Φυσικής Αγωγής. Ανεπίσημα ήταν γνωστή ως Αθλητική Διεθνής της Λουκέρνης. Το 1926 υιοθέτησε τα αρχικά "SASI". Πρόεδρος της ήταν ο Αυστριακός σοσιαλδημοκράτης (αυστρομαρξιστής) πολιτικός Γιούλιους Ντόιτς (Julius Deutsch).
Νάσαρ

Ο Νάσαρ ήταν Βυζαντινός ναύαρχος επί αυτοκράτορος Βασιλείου Ά του Μακεδόνα (867-886). Ηγήθηκε μεγάλης αντεπίθεσης του βυζαντινού στόλου εναντίον των Αράβων, που διενεργούσαν πειρατικές επιδρομές στον ελλαδικό χώρο λεηλατώντας τα παράλια της Πελοποννήσου, όπως επίσης και τα νησιά του Ιονίου Ζάκυνθο και Κεφαλλονιά. Σύμφωνα με το Συνεχιστή του Θεοφάνη, το 879 ο εμίρης της Αφρικής (Τυνησία) «"κατά της Ρωμαϊκής επικρατείας εξώρμησε και τα μεταξύ ληϊζόμενος και πολλά σώματα λαμβάνων αιχμαλώτων"». Ο Νάσαρ, παρά τα μεγάλα προβλήματα πειθαρχίας που αντιμετώπιζε ο στόλος του (στη Μεθώνη της Πελοποννήσου λιποτάκτησε μεγάλο μέρος των κωπηλατών) κατάφερε να αιφνιδιάσει τους Άραβες στο Ιόνιο, καταστρέφοντας μεγάλο μέρος του στόλου τους ("ναυμαχία της Κεφαλονιάς"). Ακολούθως καταδίωξε τους Άραβες μέχρι τη Σικελία. Εκεί καταναυμάχησε ξανά τον αραβικό στόλο στις Λιπάρες νήσους, βορείως της Σικελίας και κατέλαβε τον Τάραντα.